Els, Kingston onder voorlopers in SkotlandSuid-Afrika se Ernie Els. (Foto: Paul Ellis/AFP) Die Suid-Afrikaners Ernie Els (-6) en James Kingston (-5) gaan vandag probeer om die Senior Britse Ope op die Gleneagles-baan in Skotland te wen. Hulle speel boonop saam in vandag se laaste ronde. Els is net drie houe agter die voorlopers, Darren Clarke (-9) van Noord-Ierland en Paul Broadhurst (-9) van Engeland. Kingston is ŉ hou verder agter. Els se derde ronde was ŉ wipwarit met vyf voëltjies, maar vier brouhoue. Kingston se derde ronde het ses voëltjies en twee brouhoue ingesluit. Van die ander bekende name wat onder die voorlopers tel is legendes soos Padraig Harrington (-6), Colin Montgomerie (-6) en Bernhard Langer (-5). Die Suid-Afrikaners Retief Goosen (-1) en David Frost (+2) speel ook in die toernooi. Op die DP World-toer is die Suid-Afrikaner Richard Sterne (-9) na die derde ronde drie houe agter die voorloper, Julien Guerrier (-12) van Frankryk. Die toernooi vind plaas by die Hillside-gholfklub in Southport, Engeland. Nog ŉ Suid-Afrikaner, Darren Fichardt (-5), is sewe houe agter die voorloper in die gesamentlike 24ste plek. Op die Amerikaanse PGA-toer het die Amerikaner Scott Piercy (-18) ŉ voorsprong van vier houe ná die derde ronde. Die Argentyn Emiliano Grillo (-14) sal die laaste ronde vandag saam met hom speel. Die Suid-Afrikaner Dawie van der Walt (-2) is in die gesamentlike 52ste plek.